मस्क बोले- कंपनी का कैश फ्लो निगेटिव, एडवरटाइजिंग रेवेन्यू में 50% की गिरावट
सोशल मीडिया प्लेटफॉर्म ट्विटर अभी भी घाटे की कंपनी बनी हुई है। इस बात की जानकारी खुद कंपनी के मालिक एलन मस्क ने दी। मस्क ने एक ट्वीट का जवाब देते हुए कहा,'एडवरटाइजिंग रेवेन्यू में लगभग 50% की गिरावट और ज्यादा लोन के कारण कंपनी
सोशल मीडिया प्लेटफॉर्म ट्विटर अभी भी घाटे की कंपनी बनी हुई है। इस बात की जानकारी खुद कंपनी के मालिक एलन मस्क ने दी। मस्क ने एक ट्वीट का जवाब देते हुए कहा, 'एडवरटाइजिंग रेवेन्यू में लगभग 50% की गिरावट और ज्यादा लोन के कारण कंपनी का कैश फ्लो अभी भी निगेटिव बना हुआ है।
किसी और चीज को हासिल करने से पहले हमें पॉजिटिव कैश फ्लो तक पहुंचने की जरुरत है।' हालांकि, मस्क ने यह स्पष्ट रूप से नहीं बताया कि एडवरटाइजिंग रेवेन्यू में गिरावट किस समय की है। इससे पहले मस्क ने कहा था कि ट्विटर 2023 में लगभग 3 बिलियन डॉलर का रेवेन्यू हासिल करने के ट्रैक पर है, जबकि 2021 में यह 5.1 बिलियन डॉलर था। 
मस्क ने 44 बिलियन डॉलर में ट्विटर खरीदा था
28 अक्टूबर 2022 को एलन मस्क ने 44 बिलियन डॉलर (तब 3,368 अरब रुपए) में ट्विटर खरीदा था। ट्विटर के इंडिपेंडेंट बोर्ड के चेयरमैन ब्रेट टेलर ने भारतीय समय के मुताबिक रात 12 बजकर 24 मिनट पर एक प्रेस रिलीज में मस्क के साथ हुई डील के बारे में जानकारी दी थी।
उस समय मस्क ने बताया था कि कंपनी को हर दिन करीब 32 करोड़ रुपए का नुकसान हो रहा है।
ऐडवर्टाइजर्स पर निर्भर नहीं रहना चाहते मस्क
मस्क ने ट्विटर पर रेवेन्यू बढ़ाने के लिए कई बदलाव किए हैं। वो अपने प्लेटफॉर्म से कमाई के लिए केवल ऐडवर्टाइजर्स पर निर्भर नहीं रहना चाहते हैं। इसी कारण उन्होंने ब्लू सब्सक्रिप्शन प्लान भी दुनियाभर में लॉन्च किया था।
हाल ही में उन्होंने ट्विटर पर पोस्ट पढ़ने की डेली लिमिट तय की थी। वेरिफाइड यूजर अब एक दिन में सिर्फ दस हजार पोस्ट पढ़ सकते हैं। अनवेरिफाइड यूजर एक हजार पोस्ट, वहीं नए अनवेरिफाइड यूजर रोजाना सिर्फ 500 पोस्ट ही पढ़ सकते हैं।
ट्विटर खरीदने के बाद मस्क के 4 बड़े फैसले...
1. CEO पराग अग्रवाल को निकाला था
एलन मस्क ने 27 अक्टूबर 2022 को 44 बिलियन डॉलर में ट्विटर खरीदा था। इसके बाद मस्क ने कंपनी के चार टॉप ऑफिशियल्स को निकाल दिया था। इनमें CEO पराग अग्रवाल, फाइनेंस चीफ नेड सेगल, लीगल एग्जीक्यूटिव्स विजया गड्डे और सीन एडगेट शामिल हैं। इसके बाद चीफ मार्केटिंग ऑफिसर लेस्ली बेरलैंड, चीफ कस्टमर ऑफिसर सारा पर्सनेट और ग्लोबल क्लाइंट सॉल्यूशंस के वाइस प्रेसिडेंट जीन-फिलिप महू को बाहर कर दिया गया था।
2. 50% से ज्यादा कर्मचारियों को निकाला
एलन मस्क ट्विटर के 7,500 एम्प्लॉइज में से 50% से ज्यादा कर्मचारियों को निकाल चुके हैं। इसके बाद उन्होंने बचे हुए इम्प्लॉइज को कंपनी में बने रहने के लिए अल्टीमेटम देते हुए ईमेल किया था। एम्पलॉइज को भेजे एक ईमेल में मस्क ने लिखा था, कर्मचारियों को एक सफल ट्विटर 2.0 बनाने के लिए बहुत परिश्रमी होने की जरूरत होगी। साथ ही सफलता के लिए देर तक काम और उच्च क्षमता दिखानी होगी।
ईमेल में कहा गया था कि जो भी एम्पलॉइज कंपनी का हिस्सा बने रहना चाहते हैं वो ईमेल में दिए गए लिंक पर ‘हां’ में क्लिक करें। जिस किसी ने ऐसा नहीं किया, उसे निकाले जाने का तीन महीने का नोटिस मिलेगा। आप जो भी निर्णय लें, ट्विटर को सफल बनाने के आपके प्रयासों के लिए धन्यवाद। इस ईमेल के बाद काफी सारे एमप्लॉइज ने इस्तीफा दे दिया था।
3. ट्विटर पर ट्रंप की वापसी करवाई थी
नवंबर 2022 में मस्क ने अमेरिका के पूर्व राष्ट्रपति डोनाल्ड ट्रंप का ट्विटर अकाउंट बहाल किया था। उन्होंने ट्विटर पर ट्रंप की वापसी को लेकर एक पोल किया था। उन्होंने पूछा था, क्या प्रेसिडेंट ट्रंप का अकाउंट बहाल किया जाना चाहिए। हां या ना। 1.5 करोड़ से ज्यादा यूजर्स ने वोटिंग में हिस्सा लिया और 52% लोगों ने हां में जवाब दिया था।
4. ब्लू सब्सक्रिप्शन सर्विस
एलन मस्क ने ब्लू सब्सक्रिप्शन सर्विस को दुनियाभर में लॉन्च किया है। भारत में एंड्रॉयड और IOS वाले मोबाइल यूजर्स के लिए ब्लू सब्सक्रिप्शन सर्विस की कीमत 900 रुपए प्रति महीना है। वेब यूजर्स ब्लू सब्सक्रिप्शन सर्विस 650 रुपए महीने में ले सकते हैं। 27 अक्टूबर को ट्विटर खरीदने के पांच दिन बाद मंगलवार रात को एलन मस्क ने इसका ऐलान किया था।
